น่าจะเป็นร้านข้าวมันไก่ที่ผมแวะเวียนมานั่งกินบ่อยที่สุด ...มีอะไรดี? อร่อยขนาดนั้นเลยหรือ?? เดี๋ยวจะอธิบายให้ฟังครับ

พิกัดร้านอยู่ถนนสายล่าง บริเวณใกล้ๆกับหน้าเก๋ง (ตามคนพื้นที่เรียกกัน) อยู่ติดริมถนนเลยด้านขวามือ เป็นอาคารพาณิชย์ขนาดห้องเดียว เปิดบริการแทบทุกวัน ตั้งแต่เช้าเวลาประมาณ....พระยังบิณฑบาตอยู่ (555 จำม่ะได้) เรื่อยไปจนกว่าจะหมด หรือประมาณบ่าย3โมงเห็นจะได้ 

#สิ่งที่ชิมในวันนี้#

@เซตข้าวมันไก่แยกจาน1ชุด (จะเลือกบริเวณไหนของไก่สั่งได้นะครับ เช่น น่อง สะโพก อก ปีก ) หรือจะสั่งเป็นจานแบบโป๊ะข้าวมาเลยก็แล้วแต่ความสะดวก แต่เผอิญผมชอบเป็นชุดมากกว่า มันอลังการดี (ทั้งๆที่ปริมาณก็ไม่ได้ให้อะไรเยอะมากมาย) นอกจากนี้ถ้าชอบเครื่องในเขาก็มีให้เลือกสั่งได้เช่นกันครับ

สิ่งที่มีในชุดจะประกอบไปด้วย ข้าวมัน1จาน ไก่สับ+แตงกวา+ขิงดอง มีซุป และน้ำจิ้มที่ใส่พริกกับขิงมาเลย หากไม่ชอบต้องบอกเขาก่อนนะครับ 

*ข้าวมัน สำหรับผม ผมว่ามันรสชาติยอดเยี่ยม สมบูรณ์แบบที่สุดเท่าที่เคยตระเวนกินมาหลายร้านในตัวเมืองชลบุรี เพราะมันทั้งห๊อมมม...หอม ข้าวไม่เยิ้มน้ำมัน ไม่แฉะ ไม่รู้ว่ามีกลเม็ดเคล็ดลับในการหุงข้าวมันยังไง กินที่ไหนๆก็ไม่เหมือนแกสักเจ้า ผมชอบ...ถ้าจะให้กินข้าวเปล่าๆแบบไม่มีไก่ ไม่มีน้ำจิ้มเสริม ผมก็สามารถฟินได้นะ 

*ไก่ต้ม ในความคิดผมรสชาติผมเฉยๆนะ (มักเลือกจะสั่งเนื้อบริเวณน่อง) ไม่ได้ติดใจในส่วนนี้มากมายนัก แต่ไม่ได้หมายความว่ามันไม่ดี ไม่อร่อย เพียงแต่ผมไม่ได้สนใจเลย แค่ไม่แข็ง ไม่เน่าก็พอ เพราะมาตรฐานวิธีการต้มไก่ในแต่ละร้าน ผมว่ามันเหมือนๆกัน ไม่ต่างกันมากนักครับ

*น้ำจิ้ม ต้องบอกก่อนว่า ในความคิดผม ผมเชื่อว่าน้ำจิ้มข้าวมันไก่ ควรจะต้องเป็น*เต้าเจี้ยวที่ให้รสชาติออกเค็มนำ*.....ไม่ใช่เปรี้ยว และไม่ใช่หวานครับ 

ประการแรก เปรี้ยวนำควรจะใช้กับพวกซีฟู้ดเพื่อดับคาว ส่วนหวานนำเนี้ยยิ่งไม่ต้องพูดถึงเลยเพราะมันไม่เข้ากัน ยิ่งทำให้เมนูข้าวมันไก่ยิ่งเลี่ยนไปกันใหญ่ ฉะนั้นถ้าร้านไหนทำน้ำจิ้มออกหวาน ผมจึงให้คะแนนตกทั้งหมดครับ

แต่นั้นคือ ความเชื่อส่วนบุคคลนะครับ ซึ่งน้ำจิ้มร้านนายอ๊าจะให้รสชาติออกเค็มนำ เข้มข้นดี ส่วนใครจะชอบใส่พริกใส่ขิงเพื่อความแซ่บ อันนั้นแล้วแต่รสนิยมของแต่ละท่าน

*เครื่องเคียง อันประกอบไปด้วย ซุป = ธรรมดา (ชูรสเยอะ) แตงกวา+ขิงดอง = ธรรมดา

สรุปว่า เป็นเจ้าดังเก่าแก่ประจำตัวเมืองชล ไม่มีสาขาอื่น ทำเองขายเองแบบธุรกิจครอบครัวส่งต่อจากรุ่นสู่รุ่น รสชาติอร่อย ถูกต้องตามสูตรในอุดมคติ (ของผม) โดยเฉพาะอย่างยิ่ง *ข้าวมัน* ร้านสะอาดสะอาน การบริการดี จำลูกค้าและจำออร์เดอร์ใครมาก่อนใครมาหลังได้อย่างแม่นยำ ไม่มีแซงคิว ...

ดังนั้น จึงวงกลมล้อมดอกจันทั้ง 7000 ดอก ขีดเส้นใต้ซ้อน2ชั้น ...เลอค่า...ควรมาลองชิมครับ 
